கேள்வி: யோகி ராம்சுரத்குமார் - ஞானம் அடைவதற்கு முந்தைய வரலாறு பற்றி விளக்கவும்.
பதில்: வாரணாசி அருகில் உள்ள நார்தாரா கிராமத்தில் டிசம்பர் 1, 1918-இல் (அதாவது காளயுக்தி ஆண்டு கார்த்திகை மாதம் 11-ஆம் நாள் ஞாயிற்றுக்கிழமை சுவாதி நட்சத்திரத்தில்) பிறந்தார். ராம்தத் குவார் - குசும்தேவி தமபதியினருக்கு இரண்டாவது திருமகனாக அவதரித்தார். இவருக்கு மரைக்கன் குவார் மற்றும் ராம்தகின் குவார் ஆகிய இரு சகோதரர்கள் உண்டு. குழந்தைப் பருவத்தில் யோகிகளையும், துறவிகளையும் சந்திப்பதில் மிகுந்த ஆவல் கொண்டவர். காசி ஓடும் கங்கை ஆறு உலாவுவதும், அங்குக் குடிசையில் வாழும் யோகிகள், துறவிகள் மற்றும் சந்நியாசிகளிடம் நட்புடன் பழகுவதுமாகக் காலம் கழித்தார். வளர்ந்த பின்பு இல்லற வாழ்வில் ஈடுபட்டிருந்தாலும் ஆன்மிகப் பசியுடன் குரு தேடியலைந்து, ஸ்ரீஅரவிந்தர் ஆசிரமத்திற்கும், இரமண மகரிஷியின் ஆசிரமத்திற்கும் அடிக்கடி சென்று அம்மகான்களைத் தரிசித்து ஞான யோகத்தையும் தவத்தையும் கற்றார். பின்னர் கேரளாவில் உள்ள சுவாமி இராமதாசரின் ஆசிரமத்திற்குச் சென்று பக்தி யோகத்தைக் கற்றார். ஸ்ரீஅரவிந்தரிடமிருந்து ஞான யோகம், இரமண மகரிஷியிடமிருந்து தவம், சுவாமி இராமதாசரிடமிருந்து பக்தி யோகம் கேட்டுத் தெளிந்தார். குரு இராமதாசரிடமிருந்து “ஓம் ஸ்ரீராம் ஜெய்ராம் ஜெய் ஜெய்ராம்” எனும் மந்திர தீட்சை பெற்றார். யோகி ராம்சுரத்குமார் இறக்கும் வரை இந்த மந்திரத்தை ஜெபித்துக் கொண்டே இருந்தார்.